Document ID: 32004R2023

ΚΑΝΟΝΙΣΜΌΣ (ΕΚ) αριθ. 2023/2004 ΤΗΣ ΕΠΙΤΡΟΠΉΣ
της 25ης Νοεμβρίου 2004
για τον καθορισμό των συντελεστών προσαρμογής που θα εφαρμοστούν στην ποσότητα αναφοράς κάθε παραδοσιακού εμπορευόμενου στο πλαίσιο των δασμολογικών ποσοστώσεων A/B και Γ κατά την εισαγωγή μπανανών για το έτος 2005
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα της μπανάνας (1), και ιδίως το άρθρο 20,
τον κανονισμό (ΕΚ) αριθ. 896/2001 της Επιτροπής, της 7ης Μαΐου 2001, περί των λεπτομερειών εφαρμογής του κανονισμού (ΕΟΚ) αριθ. 404/93 του Συμβουλίου σχετικά με το καθεστώς εισαγωγής μπανανών στην Κοινότητα (2), και ιδίως το άρθρο 5 παράγραφος 3,
Εκτιμώντας τα ακόλουθα:
(1)
Το άρθρο 4 παράγραφος 1 του κανονισμού (ΕΚ) αριθ. 896/2001 ορίζει τη μέθοδο υπολογισμού της ποσότητας αναφοράς για κάθε παραδοσιακό εμπορευόμενο A/B και Γ για το 2004 και το 2005, με βάση τη χρήση των πιστοποιητικών εισαγωγής που εκδόθηκαν για τους εν λόγω εμπορευόμενους στη διάρκεια ενός έτους αναφοράς.
(2)
Σύμφωνα με τις εκθέσεις που υπέβαλαν τα κράτη μέλη βάσει του άρθρου 5 παράγραφος 2 του κανονισμού (ΕΚ) αριθ. 896/2001, το σύνολο των ποσοτήτων αναφοράς, που προσδιορίστηκαν με τον τρόπο αυτό για το 2005, ανέρχεται σε 2 200 897,786 τόνους για όλους τους παραδοσιακούς εμπορευόμενους A/B και σε 666 870,980 τόνους για όλους τους παραδοσιακούς εμπορευόμενους Γ. Ως εκ τούτου, για να προβλεφθεί η θέσπιση των κατάλληλων μέτρων που δικαιολογεί η αντιμετώπιση εξαιρετικά δυσμενών καταστάσεων, πρέπει, κατ’ εφαρμογήν του άρθρου 5 παράγραφος 3 του εν λόγω κανονισμού, να καθοριστεί ένας συντελεστής προσαρμογής, ο οποίος πρέπει να εφαρμοστεί στην ποσότητα αναφοράς κάθε εμπορευόμενου, για καθεμία των δύο κατηγοριών παραδοσιακών εμπορευόμενων A/B και Γ.
(3)
Λαμβανομένων υπόψη των προθεσμιών που ορίζει ο κανονισμός (ΕΚ) αριθ. 896/2001, ο παρών κανονισμός πρέπει να αρχίσει να ισχύει χωρίς καθυστέρηση.
(4)
Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής διαχείρισης για τις μπανάνες,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για τις δασμολογικές ποσοστώσεις A/B και Γ, που προβλέπονται στο άρθρο 18 του κανονισμού (ΕΟΚ) αριθ. 404/93, ο συντελεστής προσαρμογής που προβλέπεται στο άρθρο 5 παράγραφος 3 του κανονισμού (ΕΚ) αριθ. 896/2001 καθορίζεται για το έτος 2005 σε:
-
για κάθε παραδοσιακό εμπορευόμενο A/B: 1,00049,
-
για κάθε παραδοσιακό εμπορευόμενο Γ: 1.
Οι αρμόδιες αρχές των κρατών μελών ανακοινώνουν στους ενδιαφερόμενους εμπορευόμενους τις ποσότητες αναφοράς που προσαρμόστηκαν κατ’ εφαρμογήν του παρόντος άρθρου το αργότερο στις 30 Νοεμβρίου 2004.
Άρθρο 2
Ο παρών κανονισμός αρχίζει να ισχύει στις 26 Νοεμβρίου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Νοεμβρίου 2004.

Labels: 3
17